C 228/156
BG
Официален вестник на Европейския съюз
29.6.2023 г.
1.5.
ЕИСК препоръчва също така, в допълнение към изменението на максималните прагове de minimis, да се внесат някои разяснения по отношение на: i) по-широко определение за „социално жилищно настаняване“; ii) по-добро определение на понятието „разумен марж на печалбата“, като се обмисли разграничение за предприятията от социалната икономика, чиито икономически маржове са свързани със социална цел; iii) понятието „неефективност на пазара“.
1.6.
Що се отнася до понятието „разумен марж на печалбата“, ЕИСК отбелязва, че би било полезно Комисията да определи критерии и показатели, които да могат да съпоставят маржа на печалбата, позволен за икономическите оператори в съответствие със способността им да преследват цели от общ интерес, като по този начин се създава положително социално въздействие.
2.
Общи коментари 2.1.
С работния документ на службите на Комисията, озаглавен „Оценка на правилата за държавните субсидии за здравни и социални услуги от общ икономически интерес и на Регламента de minimis за УОИИ“ Комисията обобщава резултатите от своята оценка на „пакета Almunia“, който е в сила от 2012 г.
2.2.
Основните цели на пакета от 2012 г. по отношение на здравните и социалните услуги бяха: i) опростяване на критериите за съвместимост; и ii) намаляване на административната тежест за държавите членки, желаещи да компенсират предприятията, на които е възложено да предоставят УОИИ на уязвимата част от населението при справедливи и достъпни условия.
2.3.
Ето защо оценката на Комисията има за цел да установи до каква степен правилата, приложими за здравните и социалните услуги, са постигнали целите си и дали тези правила все още са подходящи в настоящия социален и икономически сценарий.
2.4.
По-конкретно в оценката си Комисията разглежда ефективността, ефикасността, съгласуваността и добавената стойност от ЕС на правилата за УОИИ, прилагани към здравните и социалните услуги през последните 10 години, като се съсредоточава върху разбирането на конкретните проблеми, пред които са изправени държавите членки при прилагането на правилата за УОИИ до момента.
Целта на оценката е също така да се прецени как Регламентът de minimis се прилага за УОИИ.
2.5.
Анализът на Комисията показва, че пакетът за УОИИ от 2012 г. е доста ефективен от гледна точка на изясняване и опростяване, тъй като с него се въвежда опростяване на пакета за УОИИ от 2005 г. чрез например регламент de minimis, специално предназначен за УОИИ.
Той също така пояснява и уточнява някои основни понятия, които са от значение за прилагането на правилата за УОИИ.
2.6.
Оценката обаче показва, че има възможност за още подобрение, по-специално изясняване на някои ключови понятия, свързани с приложното поле както на член 107 от ДФЕС, така и на специфичната за УОИИ правна рамка, като например: i) стопанска/нестопанска дейност; ii) отражение върху търговията; iii) разумна печалба; iv) неефективност на пазара; v) социално жилищно настаняване.
В оценката се подчертава също така възможността за увеличаване на приложимия понастоящем таван de minimis за УОИИ и широкият консенсус сред заинтересованите страни в това отношение.
2.7.
По отношение на ефективността оценката показва, че Регламентът de minimis за УОИИ и въведеното през 2012 г. изменение на Решението за УОИИ са успели да намалят административната тежест за публичните власти, въпреки че тази тежест може да бъде допълнително намалена.
Други събрани данни сочат, че разходите, свързани с прилагането на изискванията, определени от правилата за УОИИ, би трябвало да бъдат намалени.
2.8.
По отношение на съгласуваността оценката показва, че правилата за държавната помощ, залегнали в пакета за УОИИ от 2012 г., са вътрешно съгласувани и са в състояние да осигурят по-добро разпределение на задачите между държавите членки и Комисията, като по този начин осигуряват добавена стойност от ЕС, широко призната както от публичните, така и от частните заинтересовани страни.
2.9.
Като цяло съществува консенсус, че пакетът за УОИИ от 2012 г. е успял да гарантира стабилна правна среда за държавите членки и е подходящ за посрещане на нуждите в рамките на ЕС.
Въпреки това въздействието и несигурността, обусловени както от кризата, свързана с COVID-19, така и от руското нашествие в Украйна, все още не могат да бъдат напълно оценени и в бъдеще може да се направят допълнителни подобрения.